Empat cerapan

Latar belakang

Selepas kelahiran Putera Siddhārtha, Raja Śuddhodana meminta lapan orang Brahmin untuk meramalkan masa hadapan anaknya. Sedangkan tujuh daripada mereka mengisytiharkan puteranya akan menjadi Buddha atau raja yang unggul, Brahmin Kondanna sangat yakin bahawa Siddhārtha tentu akan meninggalkan hidup duniawi dan menjadi Buddha.
Śuddhodana yang berazam untuk menjadikan anaknya sebagai raja, mengurung Siddhārtha di dalam istana dan menyelimutinya dengan segala kegembiraan dan kemewahan duniawai agar menyembunyikan sebarang kenyataan hidup yang boleh menggalakkannya meninggalkan hidup duniawi dan menjadi seorang zahid.

Melihat cerapan

Selepas menjalani kehidupan terlindung yang penuh dengan kemewahan dan kegembiraan pada tahun-tahunnya yang awal, Putera Siddhārtha keluar dari istana buat pertama kali secara rahsia ketika berumur 29 tahun. Dia dipandu ke kota oleh pemandu ratanya, Channa (Chandaka).
Dalam perjalanan ini, Siddhārtha mula-mula melihat seorang tua. Apabila dia bersoal tentang orang itu, Channa menjawab bahawa penuaan ialah sesuatu yang berlaku kepada setiap makhluk.
Cerapan Siddhārtha yang kedua ialah seorang pesakit. Sekali lagi, dia terkejut terhadap apa yang dilihatnya. Channa menerangkan bahawa semua makhluk mengalami penyakit dan sakit. Ini menyusahkan hatinya lagi.
Cerapan Siddhārtha yang ketiga ialah mayat. Sekali lagi, Channa menerangkan kepada Siddhārtha bahawa kematian adalah sesuatu hakikat yang menimpa setiap orang. Ketiga-tiga cerapan tentang deritaan-deritaan yang tidak dapat dielakkan dan perlu ditahan dalam kehidupan menyinggung hati Siddhārtha.
Selepas melihat ketiga-tiga cerapan negatif itu, Siddhārtha melihat cerapan yang keempat, seorang zahid yang mengabdikan hidupnya untuk mencari punca deritaan manusia. Cerapan ini memberikannya harapan bahawa dia juga mungkin dapat dibebaskan daripada penderitaan yang timbul daripada ulangan kelahiran semula. Oleh itu, Siddhārtha berazam untuk mengikut jejak zahid itu.

Versi-versi yang berbeza

Sesetengah pemerian mengatakan bahawa keempat-empat cerapan Siddhārtha dibuat dalam sehari menerusi satu perjalanan tunggal, manakala yang lain mengatakan bahawa keempat-empat cerapan itu dibuat menerusi empat perjalanan yang berasingan. Sesetengah versi kisah itu juga mengatakan bahawa ayahanda Siddhārtha berusaha untuk mengindahkan jalan yang akan dilalui olehnya dan memastikan bahawa Siddhārtha tidak akan dapat melihat sebarang yang mungkin boleh mengalih fikirannya ke arah penderitaan. Bagaimanapun, dewa-dewi telah menjelmakan keempat-empat cerapan itu kerana mereka tahu bahawa pembebasan semua makhluk daripada penderitaan bergantung kepada si putera mencerap kenyataan hidup.

Hakikat

Selepas melihat empat cerapan tersebut, Siddhārtha kembali ke istana dan mendapati bahawa satu persembahan penari wanita telah diadakan untuknya. Pada sepanjang persembahan itu, Siddhārtha masih berfikir tentang keempat-empat cerapan tersebut sehingga kepagian, dia sedar bahawa persembahan itu sudah lama tamat, dengan semua penari bertidur dalam keadaan yang berselerak. Pemandangan ini yang sangat berbeza dengan persembahan tarian mengukuhkan azamnya untuk meninggalkan istana demi mencari-cari penamatan penderitaan semua makhluk. Pada suatu kepagian yang tidak lama kemudian, Siddhārtha meninggalkan istana dengan kudanya, Kanthaka, diiringi hanya oleh Channa. Selepas ke kejauhan, dia menyuruh Channa kembali ke istana dengan harta-hartanya dan memulakan kehidupan zahid. Siddhārtha akhirnya mencapai makrifat sebagai Gautama Buddha.